Il-Messija, sultan u qassis rebbieħ Salm ta' David. Il-kelma tal-Mulej lil Sidi : "Oqgħod fuq leminti , sa ma nqiegħed l-għedewwa tiegħek mirfes taħt riġlejk ." Ix-xettru tal-qawwa tiegħek jibgħat il-Mulej minn Sijon: aħkem f'nofs l-għedewwa tiegħek. Tiegħek is-setgħa sa minn twelidek fuq l-għoljiet imqaddsa, sa minn qabel is-sebħ bħan-nida jien nissiltek. Ħalef il-Mulej, u ma jisgħobx bih: "Inti qassis għal dejjem bħal Melkisedek !" Sidi fuq lemintek, jidrob is-slaten f'jum qilltu. Jagħmel ħaqq mill-ġnus, kullimkien bil-mejtin jimtela; ifarrak l-irjus fil-wesgħa tal-art. Mill-wied jixrob fi triqtu, għalhekk jerfa' 'l fuq rasu.